ท่องเที่ยวสมุยเติบโต รับเปิดประเทศ นักท่องเที่ยวต่างชาติแห่เที่ยวคึกคัก  10 เดือนแรกปี 65 สร้างรายได้แล้วกว่า 4 หมื่นล้านบาท
นายวิชวุทย์ จินโต ผู้ว่าราชการจังหวัดสุราษฎร์ธานี เปิดเผยว่า เรือสำราญ เอ็มวี.ไวกิ้งมาร์ส (MV.Viking Mars) จากยุโรป นำนักท่องเที่ยว จำนวน 636 คนเข้าเทียบเกาะสมุยเป็นลำแรกในรอบ 3 ปีที่เกิดสถานการณ์โควิด-19 และคลี่คลายลง ถือเป็นนิมิตรหมายการเปิดประเทศรับนักท่องเที่ยวทางทะเลฝั่งอ่าวไทยได้เป็นอย่างดี ซึ่งในวันที่ 17 ธันวาคม 2565 นี้ เรือสำราญเมนชิป 5 (Mein Schiff 5)ของกลุ่ม TUI Cruise บริษัทการท่องเที่ยวยักษ์ใหญ่ในยุโรป จะนำนักท่องเที่ยวต่างชาติ ประมาณกว่า 2,000 คน เข้ามาเยือนเกาะสมุย และต่อด้วยวันที่ 31 ธันวาคม 2565 เรือสำราญอีก 1 ลำจะนำนักท่องเที่ยวต่างชาติมาร่วมเทศกาลส่งท้ายปีเก่าต้อนรับปีใหม่นายวิชวุทย์ กล่าวว่า ในปี 2566 ตั้งแต่เดือนมกราคม 2566 เป็นต้นไป มีเรือสำราญกำหนดจะเข้ามาเยือนเกาะ สมุย เบื้องต้นแล้ว จำนวน 31 ลำ เดือนละ 2-4-6 ลำ สูงสุด 7 ลำ และบางเดือนเข้าทุกสัปดาห์ นอกจากนี้มีตารางเรือล่วงหน้าไปถึงปี 2567 จำนวน 32 ลำ และปี 2568 เบื้องต้นจำนวน 16 ลำ ซึ่งคาดการณ์ว่า สถานการณ์ท่องเที่ยวจะมีนักท่องเที่ยวชาวต่างชาติกลับมาเข้ามาดีขึ้นอย่างต่อเนื่องนางศุภกาญจน์ ยอดฉุน ผอ.ททท.สำนักงานเกาะสมุย กล่าวว่า สถานการณ์การท่องเที่ยวเกาะสมุย ในช่วง 10 เดือนแรกปี 2565 (มกราคม- ตุลาคม 2565) มีผู้เข้ามาเยี่ยมเยือนเกาะสมุย ประมาณ 1.4 ล้านคน เกาะพงัน 6 แสนคน และเกาะเต่า 3 แสนคน รวม 3 เกาะประมาณ 2.3 ล้านคน รายได้ในช่วง 10 เดือนจาก 3 เกาะประมาณ 4 หมื่นล้านบาท ซึ่งช่วงสิ้นปี 2565 คาดการณ์จะมีนักท่องเที่ยว กลับมาเกือบร้อยละ 60 เมื่อเทียบกับปี 2562 หรือช่วงก่อนเกิดสถานการณ์โควิด-19 ด้านนางรำลึก อัศวชิน นายกสมาคมธุรกิจท่องเที่ยวเกาะเต่า อ.เกาะพงัน กล่าวว่า บรรยากาศการท่องเที่ยวบนเกาะเต่าตอนนี้มีนักท่องเที่ยวต่างชาติจำนวนมากมาท่องเที่ยวพักผ่อนและพักแรมหลายวันมากขึ้น ซึ่งถือว่าสถานการณ์ท่องเที่ยวกลับมาดีขึ้นพอกับสถานการณ์ท่องเที่ยวในปี 2562